title: 2019 m. gegužės 24 d. Komisijos įgyvendinimo reglamentas (ES) 2019/849, kuriuo dėl didžiausio leidžiamo cholekalciferolio (vitamino D3) kiekio lašišažuvėms skirtuose pašaruose iš dalies keičiamas Įgyvendinimo reglamentas (ES) 2017/1492 (Tekstas svarbus EEE.)

text:
27.5.2019

                  LT

                  Europos Sąjungos oficialusis leidinys

                  L 139/4

         KOMISIJOS ĮGYVENDINIMO REGLAMENTAS (ES) 2019/849
         2019 m. gegužės 24 d.
         kuriuo dėl didžiausio leidžiamo cholekalciferolio (vitamino D3) kiekio lašišažuvėms skirtuose pašaruose iš dalies keičiamas Įgyvendinimo reglamentas (ES) 2017/1492
         (Tekstas svarbus EEE)
         EUROPOS KOMISIJA,
         atsižvelgdami į Sutartį dėl Europos Sąjungos veikimo,
         atsižvelgdama į 2003 m. rugsėjo 22 d. Europos Parlamento ir Tarybos reglamentą (EB) Nr. 1831/2003 dėl priedų, skirtų naudoti gyvūnų mityboje (1), ypač į jo 13 straipsnio 2 dalį,
         kadangi:

                     (1)

                     Komisijos įgyvendinimo reglamentu (ES) 2017/1492 (2) leidžiama cholekalciferolį (vitaminą D3) naudoti kaip visų rūšių gyvūnams skirtą maistinį priedą. Tame reglamente nustatytas didžiausias leidžiamas vitamino D3 kiekis žuvims – 3 000 TV/kg visaverčio pašaro;

                     (2)

                     Norvegijos maisto saugos tarnyba (toliau – NMST) pateikė vitamino D3 kiekio, gerokai viršijančio didžiausią leidžiamą kiekį (60 000 TV/kg visaverčio pašaro), saugumo žuvims ir vartotojams tyrimus;

                     (3)

                     kontrolės tikslais svarbu žinoti, kad apskaičiuojant nuokrypio dydžius gali nesutapti gautų rezultatų vertės, išreikštos skirtingais vienetais (mg arba TV). Todėl leidime šie dydžiai turėtų būti nurodyti tik tarptautiniais vienetais;

                     (4)

                     remdamasi NMST pateiktais duomenimis, Europos maisto saugos tarnyba 2017 m. sausio 25 d. (3) ir 2018 m. lapkričio 29 d. (4) nuomonėse padarė išvadą, kad bendras 60 000 TV vitamino D3 kiekis kilograme visaverčio pašaro yra saugus vartotojams ir aplinkai. Europos maisto saugos tarnyba taip pat padarė išvadą, kad siūlomi kiekiai yra saugūs lašišažuvėms. Duomenų nepakako, kad būtų galima padaryti išvadą dėl bendro 60 000 TV vitamino D3 kiekio kilograme visaverčio pašaro saugumo kitoms žuvims. Todėl leidimas turėtų būti taikomas tik lašišažuvėms. 2012 m. lapkričio 13 d. nuomonėje (5) Europos maisto saugos tarnyba taip pat padarė išvadą, kad vitaminas D3 nedirgina odos ir akių ir nėra odą jautrinanti medžiaga. Gaminant kai kurias vitamino D3 formas darbuotojai gali patirti didelių vitamino D3 koncentracijų poveikį įkvepiant. Įkvėptas vitaminas D3 yra labai toksiškas. Dulkių poveikis yra kenksmingas su šiuo priedu dirbantiems asmenims. Didesni vitamino D3 kiekiai gali turėti poveikį naudotojų saugumui, todėl Komisija mano, kad, siekiant išvengti neigiamo poveikio žmonių, ypač priedo naudotojų, sveikatai, reikėtų imtis atitinkamų apsaugos priemonių;

                     (5)

                     todėl Įgyvendinimo reglamento (ES) 2017/1492 priedas turėtų būti atitinkamai iš dalies pakeistas;

                     (6)

                     šiame reglamente nustatytos priemonės atitinka Augalų, gyvūnų, maisto ir pašarų nuolatinio komiteto nuomonę,

               PRIĖMĖ ŠĮ REGLAMENTĄ:

            1 straipsnis
            Įgyvendinimo reglamento (ES) 2017/1492 priedas pakeičiamas šio reglamento priedo tekstu.

            2 straipsnis
            Įsigaliojimas
            Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.

            Šis reglamentas privalomas visas ir tiesiogiai taikomas visose valstybėse narėse.
            Priimta Briuselyje 2019 m. gegužės 24 d.

                  Komisijos vardu

                  Pirmininkas

               Jean-Claude JUNCKER

            (1)  OL L 268, 2003 10 18, p. 29.

            (2)  2017 m. rugpjūčio 21 d. Komisijos įgyvendinimo reglamentas (ES) 2017/1492 dėl leidimo naudoti cholekalciferolį kaip visų rūšių gyvūnams skirtą pašarų priedą (OL L 216, 2017 8 22, p. 19).

            (3)  EFSA Journal 2017;15(3):4713.

            (4)  EFSA Journal 2019;17(1):5540.

            (5)  EFSA Journal 2012;10(12):2968

            PRIEDAS

                        Priedo identifikavimo numeris

                        Leidimo turėtojo pavadinimas

                        Priedas

                        Sudėtis, cheminė formulė, aprašymas, analizės metodas

                        Gyvūno rūšis arba kategorija

                        Didžiausias amžius

                        Mažiausias kiekis

                        Didžiausias kiekis

                        Kitos nuostatos

                        Leidimo galiojimo terminas

                        Cholekalciferolio TV (1)/kg visaverčio pašaro, kurio drėgnis yra 12 %

                           Maistinių priedų kategorija. Funkcinė grupė: vitaminai, provitaminai ir panašaus poveikio gerai apibrėžtos cheminės sandaros medžiagos

                        3a671

                        —

                        „Cholekalciferolis“ arba „vitaminas D3“

                           Priedo sudėtis

                        Cholekalciferolis

                           Veikliosios medžiagos apibūdinimas

                        Cholekalciferolis
                        C27H44O
                        CAS numeris: 67–97–0
                        Cholekalciferolis kieto ir dervos pavidalo, pagamintas cheminės sintezės būdu
                        Grynumo kriterijai:
                        Mažiausiai 80 % (cholekalciferolio ir precholekalciferolio) ir daugiausiai 7 % tachisterolio.

                           Analizės metodas
                            (2)

                                    —

                                    Vitamino D3 buvimui pašarų priede nustatyti: efektyvioji skysčių chromatografija kartu su UV aptikimu esant 254 nm bangos ilgiui (HPLC-UV) – Europos farmakopėjos metodas 01/2008:0574,0575,0598

                                    —

                                    Vitamino D3 buvimui premiksuose nustatyti: efektyvioji skysčių chromatografija kartu su UV aptikimu esant 265 nm bangos ilgiui (HPLC-UV) – VDLUFA 1997, Methodenbuch, Method 13.8.1.

                                    —

                                    Vitamino D3 buvimui pašaruose nustatyti:

                                                —

                                                efektyvioji skysčių chromatografija kartu su UV aptikimu esant 265 nm bangos ilgiui (HPLC-UV) – VDLUFA 1997, Methodenbuch, Method 13.8.1 arba

                                                —

                                                atvirkštinių fazių efektyviosios skysčių chromatografijos metodas kartu su UV aptikimu esant 265 nm bangos ilgiui (RP–HPLC–UV), EN 12821

                                    —

                                    Vitamino D3 buvimui vandenyje nustatyti: atvirkštinių fazių efektyviosios skysčių chromatografijos metodas kartu su UV aptikimu esant 265 nm bangos ilgiui (RP–HPLC–UV), EN 12821

                        Kiaulės

                        —

                        —

                        2 000  TV

                                    1.

                                    Vitaminas D3 gali būti pateikiamas rinkai ir naudojamas kaip priedas preparato forma.

                                    2.

                                    Priedas maišomas su pašaru kaip premiksas.

                                    3.

                                    Priedo ir premiksų naudojimo taisyklėse turi būti nurodytos laikymo ir stabilumo sąlygos.

                                    4.

                                    25-hidroksicholekalciferolio ir cholekalciferolio junginio didžiausias kiekis kilograme visaverčio pašaro:

                                                —

                                                ≤ 5 000  TV vitamino D3 mėsiniams viščiukams ir mėsiniams kalakutams;

                                                —

                                                ≤ 3 200  TV kitiems naminiams paukščiams;

                                                —

                                                ≤ 2 000  TV kiaulėms.

                                    5.

                                    Neleidžiama tuo pačiu metu naudoti ir vitaminą D2.

                                    6.

                                    Priedo ir premiksų naudotojams pašarų ūkio subjektai nustato veikimo procedūras ir organizacines priemones, kad būtų išvengta labai pavojingo poveikio, susijusio su vitamino D3 įkvėpimu. Jei šios labai pavojingo poveikio rizikos tokiomis procedūromis ir priemonėmis išvengti arba kuo labiau sumažinti neįmanoma, priedas ir premiksai turi būti naudojami dėvint asmenines apsaugos priemones, įskaitant kvėpavimo takų apsaugos priemones.

                        2027 m. rugsėjo 11 d.

                        Pieno pakaitalai paršeliams

                        —

                        —

                        10 000  TV

                        Galvijai

                        —

                        —

                        4 000  TV

                        Pieno pakaitalai veršeliams

                        —

                        —

                        10 000  TV

                        Avys

                        —

                        —

                        4 000  TV

                        Mėsiniai viščiukai

                        —

                        —

                        5 000  TV

                        Kalakutai

                        —

                        —

                        5 000  TV

                        Kiti naminiai paukščiai

                        —

                        —

                        3 200  TV

                        Arklinių šeimos gyvūnai

                        —

                        —

                        4 000  TV

                        Lašišažuvės

                        —

                        —

                        60 000  TV

                        Kitų rūšių žuvys

                        —

                        —

                        3 000  TV

                        Kitų rūšių gyvūnai

                        —

                        —

                        2 000  TV

               (1)  40 TV cholekalciferolio = 0,001 mg cholekalciferolio

               (2)  Išsamų analizės metodų aprašymą galima rasti etaloninės laboratorijos svetainėje adresu https://ec.europa.eu/jrc/en/eurl/feed-additives/evaluation-reports.


title: 2019 m. gegužės 24 d. Komisijos įgyvendinimo reglamentas (ES) 2019/850, kuriuo 303-ią kartą iš dalies keičiamas Tarybos reglamentas (EB) Nr. 881/2002, kuriuo nustatomos tam tikros specialios ribojamosios priemonės, taikomos tam tikriems asmenims ir subjektams, susijusiems su ISIL („Da'esh“) ir Al-Qaida organizacijomis

text:
27.5.2019

                  LT

                  Europos Sąjungos oficialusis leidinys

                  L 139/8

         KOMISIJOS ĮGYVENDINIMO REGLAMENTAS (ES) 2019/850
         2019 m. gegužės 24 d.
         kuriuo 303-ią kartą iš dalies keičiamas Tarybos reglamentas (EB) Nr. 881/2002, kuriuo nustatomos tam tikros specialios ribojamosios priemonės, taikomos tam tikriems asmenims ir subjektams, susijusiems su ISIL („Da'esh“) ir Al-Qaida organizacijomis
         EUROPOS KOMISIJA,
         atsižvelgdama į Sutartį dėl Europos Sąjungos veikimo,
         atsižvelgdama į 2002 m. gegužės 27 d. Tarybos reglamentą (EB) Nr. 881/2002, kuriuo nustatomos tam tikros specialios ribojamosios priemonės, taikomos tam tikriems asmenims ir subjektams, susijusiems su ISIL („Da'esh“) ir Al-Qaida organizacijomis (1), ypač į jo 7 straipsnio 1 dalies a punktą ir 7a straipsnio 5 dalį,
         kadangi:

                     (1)

                     Reglamento (EB) Nr. 881/2002 I priede išvardyti asmenys, grupės ir organizacijos, kurių lėšos ir ekonominiai ištekliai pagal tą reglamentą įšaldomi;

                     (2)

                     2019 m. gegužės 21 d. Jungtinių Tautų Saugumo Tarybos Sankcijų komitetas nusprendė iš asmenų, grupių ir organizacijų, kuriems turėtų būti taikomas lėšų ir ekonominių išteklių įšaldymas, sąrašo išbraukti vieną įrašą. Todėl Reglamento (EB) Nr. 881/2002 I priedas turėtų būti atitinkamai iš dalies pakeistas,

               PRIĖMĖ ŠĮ REGLAMENTĄ:

            1 straipsnis
            Reglamento (EB) Nr. 881/2002 I priedas iš dalies keičiamas pagal šio reglamento priedą.

            2 straipsnis
            Šis reglamentas įsigalioja kitą dieną po jo paskelbimo Europos Sąjungos oficialiajame leidinyje.

            Šis reglamentas privalomas visas ir tiesiogiai taikomas visose valstybėse narėse.
            Priimta Briuselyje 2019 m. gegužės 24 d.

                  Komisijos vardu

                  Pirmininko pavedimu

                  Užsienio politikos priemonių tarnybos vadovas

            (1)  OL L 139, 2002 5 29, p. 9.

            PRIEDAS
            Reglamento (EB) Nr. 881/2002 I priedas iš dalies keičiamas taip:
            antraštinėje dalyje „Fiziniai asmenys“ išbraukiamas šis įrašas: „Mazen Salah Mohammed (alias a) Mazen Ali Hussein, b) Issa Salah Muhamad). Gimimo data: a) 1982 1 1, b) 1980 1 1. Gimimo vieta: Bagdadas, Irakas. Pilietybė: Irako. Paso Nr.: Vokietijos kelionės dokumentas („Reiseausweis“) A 0144378 (panaikintas 2012 m. rugsėjo mėn.). Adresas: 94051 Haucenbergas, Vokietija. Įtraukimo į sąrašą pagal 2a straipsnio 4 dalies b punktą data: 2005 12 6.“


title: 2019 m. gegužės 16 d. Komisijos įgyvendinimo reglamentas (ES) 2019/772, kuriuo dėl inventorinio aprašo, daromo siekiant nustatyti prieinamumo kliūtis, teikti informaciją naudotojams ir stebėti bei vertinti prieinamumo pažangą, iš dalies keičiamas Reglamentas (ES) Nr. 1300/2014 (Tekstas svarbus EEE.)

text:
27.5.2019

                  LT

                  Europos Sąjungos oficialusis leidinys

                  LI 139/1

         KOMISIJOS ĮGYVENDINIMO REGLAMENTAS (ES) 2019/772
         2019 m. gegužės 16 d.
         kuriuo dėl inventorinio aprašo, daromo siekiant nustatyti prieinamumo kliūtis, teikti informaciją naudotojams ir stebėti bei vertinti prieinamumo pažangą, iš dalies keičiamas Reglamentas (ES) Nr. 1300/2014
         (Tekstas svarbus EEE)
         EUROPOS KOMISIJA,
         atsižvelgdama į Sutartį dėl Europos Sąjungos veikimo,
         atsižvelgdama į 2016 m. gegužės 11 d. Europos Parlamento ir Tarybos direktyvą (ES) 2016/797 dėl geležinkelių sistemos sąveikos Europos Sąjungoje (1), ypač į jos 5 straipsnio 11 dalį,
         kadangi:

                     (1)

                     pagal Komisijos reglamento (ES) Nr. 1300/2014 (2) 7 straipsnį to reglamento priedo 7 skyrius turi būti iš dalies keičiamas, kad būtų nustatytos inventorinio aprašo savybės, įskaitant turinį, duomenų formatą, funkcinę ir techninę struktūrą, veikseną bei duomenų įvedimo bei peržiūros taisykles, taip pat savarankiško vertinimo ir už duomenų teikimą atsakingų subjektų skyrimo taisyklės;

                     (2)

                     pagal Europos Parlamento ir Tarybos Reglamento (ES) 2016/796 (3) 5 straipsnio 1 dalį ir Reglamento (ES) Nr. 1300/2014 7 straipsnio 2 dalį buvo suburta darbo grupė, kad pasiūlytų rekomendaciją dėl duomenų, kurie turi būti renkami inventoriniam aprašui siekiant nustatyti prieinamumo kliūtis, teikti informaciją naudotojams ir stebėti bei vertinti prieinamumo pažangą, minimalios struktūros ir turinio. Ta darbo grupė savo darbą užbaigė 2017 m. gegužės mėn., todėl Agentūra parengė rekomendaciją ERA-REC-128 iš dalies pakeisti Reglamentą (ES) Nr. 1300/2014;

                     (3)

                     inventorinis aprašas – statinė priemonė, kurioje nurodoma tai, kad įranga yra, taigi jo paskirtis nėra teikti informaciją apie įrangos būseną ar veikimą;

                     (4)

                     jei atliekamas geležinkelio stoties ar jos elementų tobulinimas, atnaujinimas ar bet kokie pagal Reglamento (ES) Nr. 1300/2014 8 straipsnį parengtame nacionaliniame įgyvendinimo plane numatyti darbai, turėtų būti renkama informacija apie tų darbų, susijusių su stotimi ar jos elementais, atitiktį Reglamentui (ES) Nr. 1300/2014;

                     (5)

                     šiame reglamente nustatytos priemonės atitinka pagal Reglamento (ES) 2016/797 51 straipsnio 1 dalį įsteigto komiteto nuomonę,

               PRIĖMĖ ŠĮ REGLAMENTĄ:

            1 straipsnis
            Reglamentas (ES) Nr. 1300/2014 iš dalies keičiamas taip:

                        1)

                        Po 7 straipsnio įterpiamas 7a straipsnis:

                           „7a straipsnis
                           Prieinamumo duomenų rinkimas, tvarkymas ir keitimasis jais

                              1.   Per devynis mėnesius nuo 2019 m. birželio 16 d. kiekviena valstybė narė nusprendžia, kurie subjektai yra atsakingi už prieinamumo duomenų rinkimą, tvarkymą ir keitimąsi jais.

                              2.   Valstybės narės gali Komisijos prašyti terminą pratęsti. Šis pratęsimas turi būti daromas tik išimties tvarka, tinkamai pagrįstas ir ribotos trukmės. Visų pirma laikoma, kad jis pagrįstas, jei Europos Sąjungos geležinkelių agentūra per du mėnesius nuo šio reglamento įsigaliojimo nėra įdiegusi jo priede nustatytos duomenų rinkimo priemonės ir užtikrinusi visų tame priede nustatytų jos veiksenų.

                              3.   Kiekvienoje geležinkelio stotyje turi būti už keitimąsi prieinamumo duomenimis atsakingas subjektas.

                              4.   Duomenų rinkimas ir konvertavimas turi būti baigti per 36 mėnesius nuo šio reglamento įsigaliojimo.

                              5.   Kol pradės visapusiškai veikti Komisijos reglamento (ES) Nr. 454/2011 (*1) I priedo 7.2, 7.3 ir 7.4 skirsniuose aprašyta keitimosi duomenimis sistema, keitimąsi prieinamumo duomenimis sudaro tų duomenų perdavimas į Europos geležinkelių stočių prieinamumo duomenų bazę, kurios prieglobą vykdo Europos Sąjungos geležinkelių agentūra.

                           (*1)  2011 m. gegužės 5 d. Komisijos reglamentas (ES) Nr. 454/2011 dėl transeuropinės geležinkelių sistemos telematikos priemonių keleivių vežimo paslaugoms posistemio techninės sąveikos specifikacijos (OL L 123, 2011 5 12, p. 11).“"

                        2)

                        Priedas iš dalies keičiamas pagal šio reglamento priedą.

            2 straipsnis
            Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.

            Šis reglamentas privalomas visas ir tiesiogiai taikomas visose valstybėse narėse.
            Priimta Briuselyje 2019 m. gegužės 16 d.

                  Komisijos vardu

                  Pirmininkas

               Jean-Claude JUNCKER

            (1)  OL L 138, 2016 5 26, p. 44.

            (2)  2014 m. lapkričio 18 d. Komisijos reglamentas (ES) Nr. 1300/2014 dėl Sąjungos geležinkelių sistemos prieinamumo neįgaliesiems ir riboto judumo asmenims techninių sąveikos specifikacijų (OL L 356, 2014 12 12, p. 110).

            (3)  2016 m. gegužės 11 d. Europos Parlamento ir Tarybos reglamentas (ES) 2016/796 dėl Europos Sąjungos geležinkelių agentūros ir kuriuo panaikinamas Reglamentas (EB) Nr. 881/2004 (OL L 138, 2016 5 26, p. 1).

            PRIEDAS
            Reglamento (ES) Nr. 1300/2014 priedas iš dalies keičiamas taip:

                        1)

                        2 skyriaus 2.3 skirsnyje po pirmo sakinio įrašoma ši pastraipa:
                        „Prieinamumo duomenys

                        Prieinamumo duomenys – su keleivinių geležinkelio stočių prieinamumu susijusi informacija (keleivinių geležinkelio stočių savybių ir įrangos apibūdinimas), kurią būtina rinkti, tvarkyti ir ja keistis. Kai tinkama, tas apibūdinimas papildomas informacija apie stočių atitikties šiai TSS būklę.“

                        2)

                        7 skyriaus 7.2 skirsnio 7.2.1 punktas papildomas šiais papunkčiais:
                        „7.2.1.1.   Inventorinis aprašas. Infrastruktūra

                        7.2.1.1.1.   Funkcinė ir techninė architektūra
                        Inventorinio aprašo funkcijas sudaro:

                                    1.

                                    esamų prieinamumo kliūčių nustatymas;

                                    2.

                                    praktinės informacijos teikimas naudotojams;

                                    3.

                                    prieinamumo pažangos stebėjimas ir vertinimas.

                              Keitimosi prieinamumo duomenimis struktūra numatyta Reglamente (ES) Nr. 454/2011 (telematikos priemonių keleivių vežimo paslaugoms posistemio TSS).
                        Prieinamumo duomenų formatui ir keitimuisi jais taikomi standartai:

                                    1.

                                    CEN/TS 16614–1:2014. Viešasis transportas. Tinklo ir tvarkaraščio duomenų mainai (NeTEx). 1 dalis. Viešojo transporto tinklo topologijos duomenų mainų formatas. 2014 05 14;

                                    2.

                                    EN 12896–1:2016. Viešasis transportas. Pamatinių duomenų modelis. Bendrosios sąvokos („Transmodel“).

                              Konkrečiam tikslui skirtas suderintas specialus „Transmodel“ profilis, kaip numatyta O priedėlio 1 rodyklėje nurodytuose techniniuose dokumentuose.
                        7.2.1.1.2.   Prieinamumo duomenų įvedimo ir savarankiško vertinimo taisyklės
                        Prieinamumo duomenų įvedimo ir savarankiško vertinimo taisyklės:

                                    1.

                                    su turtu susijusius prieinamumo duomenis renkantys subjektai neprivalo būti nesusiję su kasdieniu to turto valdymu;

                                    2.

                                    kai prieinamumo duomenys pirmą kartą renkami įsigaliojus Komisijos įgyvendinimo reglamentui (ES) 2019/772 (*1), stočių atitikties šiai TSS būklė apraše gali būti nurodoma kaip „neįvertinta“;

                                    3.

                                    jei atliekamas geležinkelio stoties ar jos elementų tobulinimas, atnaujinimas ar bet kokie pagal nacionalinį šios TSS įgyvendinimo planą numatyti darbai, atitinkami prieinamumo duomenys, įskaitant, kai tinkama, atitikties šiai TSS būklę, atnaujinami;

                                    4.

                                    atitikties šiai TSS būklė gali būti atnaujinta remiantis tarpinės posistemio patikros deklaracija, kaip aprašyta šios TSS 6.2.4 punkte;

                                    5.

                                    įrangos tinkamumo naudoti būklės inventorizuoti nereikia.

                              Komisijai turi būti užtikrinta galimybė naudotis duomenų rinkimo priemone, kurios veikimo režimai aprašyti techniniuose dokumentuose, nurodytuose O priedėlio 2 rodyklėje.
                        Tais atvejais, kai struktūriniai prieinamumo duomenys yra ir juos galima konvertuoti į suderintą profilį, gali būti perduodami šie konvertuoti duomenys. Esamų prieinamumo duomenų konvertavimo metodika ir jų perdavimo ryšio protokolas pateikiami O priedėlio 3 rodyklėje nurodytuose techniniuose dokumentuose.
                        7.2.1.1.3.   Peržiūros taisyklės
                        Iš Europos geležinkelio stočių prieinamumo duomenų bazės:

                                    1.

                                    visuomenė gali susipažinti su informacija viešoje interneto svetainėje, kurios prieglobą teikia Europos Sąjungos geležinkelių agentūra;

                                    2.

                                    registruotos nacionalinės institucijos gali gauti visus tai valstybei narei svarbius prieinamumo duomenis;

                                    3.

                                    Komisija ir Agentūra gali gauti visus prieinamumo duomenis.

                              Europos geležinkelio stočių prieinamumo duomenų bazė, kurios prieglobą teikia Agentūra, su kita duomenų baze (-ėmis) nesiejama.
                        7.2.1.1.4.   Naudotojų atsiliepimų tvarkymo taisyklės
                        Naudotojų atsiliepimai gali būti:

                                    1.

                                    organizacijų atsiliepimai (vartotojų asociacijų, taip pat neįgaliesiems atstovaujančių organizacijų): gali būti naudojamos esamos struktūros, jei jose dalyvauja neįgaliųjų ir riboto judumo asmenų organizacijų atstovai ir jei padėtis atspindima tinkamu lygmeniu, nebūtinai nacionaliniu. Naudotojų atsiliepimų teikimo tvarka organizuojama taip, kad tos organizacijos galėtų dalyvauti vienodomis sąlygomis;

                                    2.

                                    individualūs atsiliepimai: interneto svetainės lankytojams užtikrinama galimybė pranešti apie neteisingus konkrečios geležinkelio stoties prieinamumo duomenis ir gauti patvirtinimą, kad jų pastaba buvo gauta.

                              Abiem atvejais už duomenų rinkimą, tvarkymą ir keitimąsi jais atsakingas subjektas (-ai) tinkamai atsižvelgia į naudotojų atsiliepimus.“

                           (*1)  2019 m. gegužės 16 d. Komisijos įgyvendinimo reglamentas (ES) 2019/772, kuriuo dėl inventorinio aprašo, daromo siekiant nustatyti prieinamumo kliūtis, teikti informaciją naudotojams ir stebėti bei vertinti prieinamumo pažangą, iš dalies keičiamas Komisijos reglamentas (ES) Nr. 1300/2014 (OL L 139 I, 2019 5 27, p. 1).“"

                        3)

                        Pridedamas šis priedėlis:

                              „O priedėlis

                                 Techninių dokumentų sąrašas

                                          Rodyklės Nr.

                                          Pavadinimas

                                          1.

                                          Suderintas specialus tinklo ir tvarkaraščio duomenų mainų (NeTEx) profilis, naudojamas stotims apibūdinti

                                          2.

                                          Duomenų rinkimo priemonės veikimo režimai

                                          3.

                                          Esamų prieinamumo duomenų konvertavimo metodika, įskaitant išorinės sąsajos ir ryšio protokolo aprašą.

               (*1)  2019 m. gegužės 16 d. Komisijos įgyvendinimo reglamentas (ES) 2019/772, kuriuo dėl inventorinio aprašo, daromo siekiant nustatyti prieinamumo kliūtis, teikti informaciją naudotojams ir stebėti bei vertinti prieinamumo pažangą, iš dalies keičiamas Komisijos reglamentas (ES) Nr. 1300/2014 (OL L 139 I, 2019 5 27, p. 1).““